Златина Кръндева 28 Юли 2016 3332 видяна
Сибирското хъски е порода, произлизаща от източната част на Сибир. Първоначално селектирани от чукчите в североизточна Азия, а по-късно внесени от търговци в Аляска, САЩ и Канада. През 1925 година, когато е имало епидемия от дифтерит в Аляска, тази порода кучета са използвани да осигуряват ценните лекарства за болните. Това събитие спомага за популяризирането на хъскито. Физическата сила и издръжливостта им на студ ги прави много добри кучета-водачи на впрягове. Обичат да тичат, което им е и нужно, за да разтягат мускулите си.
Хъскитата са създадени за арктически климат. Козината им е гъста и с мек подкосъм,което им позволява да издържат на температури от -50 до -60°C. Гъстата им козина изолира крайниците от мразовитите температури. Най-често цветът на окраските им варира от черно до бяло. Знаменити за породата са кристално сините им очи. Има случаи, в които очите на кучето са в различни цветове.
Сибирските хъскита са много работливи животни. Силни и добронамерени, обичат студеното време и тегленето на шейни. Толкова добре са адаптирани към тежки условия, че сами търсят приключения. Те са добри и в копаенето. Изкопават си дупки в снега, за да се предпазят от силния вятър.
С годините породата е развила странно умение, което и учените не са наясно как става – това да променят метаболизма си. Могат да тичат с часове, като горят енергията, която идва от запасите им с мазнини и така не се изморяват. Въпреки енергичността си се разбират добре с деца, което ги прави предпочитани домашни любимци.
http://lubov.spisanie.to/%D0%B4%D0%BE%D0%BC%D0%B0%D1%88%D0%BD%D0%B8-%D0%BB%D1%8E%D0%B1%D0%B8%D0%BC%D1%86%D0%B8/8225-%D1%81%D0%B8%D0%B1%D0%B8%D1%80%D1%81%D0%BA%D0%BE-%D1%85%D1%8A%D1%81%D0%BA%D0%B8-%D0%B7%D0%B0-%D0%BD%D1%80%D0%B0%D0%B2%D0%B0-%D0%BD%D0%B0-%D0%BF%D1%80%D0%B8%D0%BA%D0%BB%D1%8E%D1%87%D0%B5%D0%BD%D0%B5%D1%86%D0%B0-%D0%BE%D1%82-%D1%81%D0%B5%D0%B2%D0%B5%D1%80%D0%B0#sigProGalleria066eea7da3
Породата е подходяща за хора, които спортуват и бягат, но е важно да се запомни, че тези кучета не понасят жегата и горещото време. Хъскитата са енергични и много игриви, следователно не бива да се оставят да скучаят, защото това би повлияло на техния нрав и поведение. Ако се отглежда в апартамент трябва да се знае, че дългите и чести разходки са задължителни.
Необходимата храна за едно хъски е много по-малка като количество, в сравнение с храната нужна на породи със същите килограми. Менюто трябва да бъде разнообразно и в него да преобладават протеини и мазнини.
Гъстата козина изисква грижи и внимание. За да бъде лъскава и блестяща, то тя трябва да се изчетква и разресва често. Нужни са подходящи шампоани и балсами, които няма да доведат до възпаление и раздразнение на кожата. Препоръчително е козината да се изсушава със сешоар след къпане.
Тази порода кучета са любознателни и интелигентни, което благоприятства за тяхното лесно обучение. Важно е да се определи човек от семейството, който ще дресира кучето, тъй като в повечето случай хъскито се подчинява само на един човек, който приема за свой лидер.
Своенравността на животното може да затрудни неговото обучение. Затова е важно то да започне в ранна възраст, за да може да привикне към навиците по-лесно. По време на дресировката кучето никога не трябва да се удря, защото това ще го озлоби.
Сибирското хъски е порода, която е слабо засегната от генетични заболявания. Има някои заболявания, които са специфични за породата и трябва да се вземат под внимание: Очни проблеми, тазобедрена дисплазия и кожни проблеми.